Мурад нэхъыщхьэр — цIыхухэм я гугъуехьхэр псынщIэу дэгъэкIынырщ
УФ-м и Президентым Федеральнэ Зэхуэсым Зэрызыхуигъэзар
къызэрыщыхъуам и гугъу ищIащ КIуэкIуэ Казбек
КъБР-м и Iэтащхьэм и къалэнхэр пIалъэкIэ зыгъэзащIэм жиIащ:
«Къэралым и унафэщIым зэпкърихащ зи чэзу Iуэху куэд, псом япэу къэрал кIуэцI гъащIэм ехьэлIахэр. Абы нэхъ тригъэщIащ цIыхухэм я псэукIэр егъэфIэкIуэным, властым и гъэзэщIакIуэ органхэм я лэжьэкIэр гъэтэмэмыным. Псалъэмакъым къыхэщащ экономикэм псынщIэу зегъэужьынымкIэ, накъыгъэ мазэм къыдэкIа указхэр, лъэпкъ проектхэр гъэзэщIэнымкIэ, бжыгъэхэр зи лъабжьэ технологиехэр еужьэрэкIыу зэтегъэувэнымкIэ зэфIэгъэкIыпхъэхэр.
Зэман кIыхьым тещIыхьауэ къэралым зэпIэзэрыту зегъэужьынымкIэ хэкIыпIэхэм ящыщу Президентым къигъэлъэгъуащ цIыхухэм, псом япэу — къуажэдэсхэм я псэукIэр егъэфIэкIуэныр. Абы Правительствэм гу лъригъэтащ къуажэ щIыналъэхэм зегъэужьынымкIэ программэщIэ мы гъэм фIэмыкIыу къэщтэн зэрыхуейм.
Гулъытэшхуэ ягъуэтащ социальнэ IэнатIэм, демографием, къалъхухэр нэхъыбэ хъун зэрыхуейм. Псалъэмакъым къыхэщащ унагъуэхэм къэрал дэIэпыкъуныгъэ етынымкIэ IуэхущIэхэр.
Путин В. В. жиIащ сабий нэхъыщIэ дыдэхэр зэкIуэлIэну яслъэхэр зэпэубыдауэ щымытыжын папщIэ лэжьыгъэшхуэ зэрегъэкIуэкIыпхъэр. А къалэныр гъэзэщIэныр дэ Къэбэрдей-Балъкъэрым и кIэм щынэдгъэблэгъащ. 2019 гъэм хьэзыр ящIынущ сабий нэхъыщIэ дыдэхэм ящыщу 860-рэ зыщIэхуэну яслъэ IуэхущIапIэу 19.
Федеральнэ Зэхуэсым хуэгъэза тхыгъэм хэхауэ щытопсэлъыхь хуэмыщIауэ псэухэр нэхъ мащIэ щIыным. Абы и лъэныкъуэкIэ дэ нэрылъагъуу дыкъыкIэроху ику иту къэралым щыIэ щытыкIэм икIи ди республикэм и дежкIэ фIэкIыпIэ зимыIэ Iуэхущ 2024 гъэм нэсыху цIыхухэм къаIэрыхьэ хэхъуэхэр нэхъыбэ щIынымрэ хуэмыщIауэ псэухэр хуэдитIкIэ гъэмэщIэнымкIэ социально-экономикэ зыужьыныгъэми лъэпкъ мурадхэр зэгъэхъулIэным хуэгъэза проектыр зыгъэунэхухэм яхэхуэныр.
Узыншагъэр хъумэныр, егъэджэныгъэр егъэфIэкIуэныр, медицинэ Iуэхутхьэбзэхэмрэ егъэджэныгъэмрэ я фIагъыр къэIэтыныр куэдкIэ елъытауэ щытынущ «Къуажэ дохутыр» программэм хэтынухэм я ныбжьу щытыпхъэм зэхъуэкIыны-
гъэхэр хэлъхьэным, «Къуажэ егъэджакIуэ» программэ къэщтэным икIи а программэхэм хэтыну IэщIагъэлI зэмылIэужьыгъуэхэм зэрыIыгъыу сом мин щитхум щегъэжьауэ сом мелуаным нэс етыным. Къэпсалъэм нэхъ тригъэчыныхьащ узыншагъэр хъумэнымкIэ пэублэ IэнатIэр зыхуей псомкIи къызэгъэпэщыным, паллиативнэ дэIэпыкъуныгъэм. Апхуэдэ дэIэпыкъуныгъэр ди республикэм и медицинэ IуэхущIапIэхэм жыджэру къыщагъэсэбэпу щIадзэ икIи а лэжьыгъэр хэхауэ къызэрегъэпэщ Налшык дэт диагностикэ центрым.
Онкологие узыфэхэр гъэмэщIэным хуэгъэзауэ къэралым къыпэщыт къалэнхэр Къэбэрдей-Балъкъэрми ехьэлIащ. Псори зытегузэвыхь а IэнатIэр егъэфIэкIуэным ахъшэшхуэ хухах. Япэ илъэсихым къриубыдэу а мурадым хуэунэтIауэ къэралым и щIыналъэхэм сом зы триллион трагуэшэнущ. Федеральнэ центрым щIыгъуу иджыпсту дэ унафэ тыдощIыхь иджырей онкологие центр Къэбэрдей-Балъкъэрым щыухуэным.
Къэпсалъэм ткIийуэ къигъэуващ экологием, унагъуэ кIэрыхубжьэрыху быдэхэр зэрызэхуахьэсым ятеухуа Iуэхухэр. Адрей щIыналъэхэми хуэдэу, ар Къэбэрдей-Балъкъэрми къыхуэгъэзащ. Иджыпсту республикэм къыщащтауэ щагъэзащIэ унагъуэ кIэрыхубжьэрыхухэр зэрызэрахьэ, зэрызэхуахьэс щIыкIэм теухуа щIыналъэ схемэр. Къэралым и Iэтащхьэм къыхигъэщхьэхукIащ а Iуэхум зэпымыууэ гулъытэ хуэщIын зэрыхуейр.
Шэч хэмылъу, Президентым Федеральнэ Зэхуэсым Зэрызыхуигъэзар Къэбэрдей-Балъкъэрым властымкIэ и органхэм махуэ къэс ирагъэкIуэкI лэжьыгъэм и гъуазэ нэхъыщхьэу увынущ».
КъБР-м и Iэтащхьэмрэ Прави-
тельствэмрэ я пресс-IуэхущIапIэ.
